Pagina de internet russiatoday.ro anunță că postul RT se va lansa în limba română, peste 19 zile. Asta înseamnă că RT în limba română se va lansa pe 1 noiembrie, cu o zi înaintea turului 1 al alegerilor prezidențiale din România.

Reporter Virtual scria la începutul lunii septembrie că Dan Mușetoiu, director de programe Money Channel, intenționează să lanseze un proiect editorial cu numele Russia Today, același cu al televiziunii de știri din Rusia.

Potrivit sursei citate, Mușetoiu a trimis pe 28 august o cerere la OSIM, pentru înregistrarea brandului ”Russia Today”. Ulterior, el a confirmat că vrea să lanseze un produs editorial cu acest nume, însă nu a precizat dacă acest proiect va fi în colaborare cu televiziunea rusă cu același nume.

Totuși, având în vedere că Mușetoiu a trimis spre înregistrare la OSIM un brand folosit în alte țări, este posibil ca proiectul să fie realizat în colaborare cu rușii, notează sursa.

Russia Today este considerat un post de propagandă a Kremlinului.